भारतीय पुरुष रिकर्व टीम को तीरंदाजी विश्व कप में रजत  
तरुणदीप राय, जयंत तालुकदार और राहुल बनर्जी की पांचवीं रैंकिंग की टीम ने सेमीफाइनल में कोरिया को हराकर उलटफेर किया था।
भारत की पुरुष रिकर्व टीम को क्रोएशिया के पोरेच में चल रहे तीरंदाजी विश्व कप चरण एक के फाइनल में अमेरिका के हाथों शिकस्त के साथ रजत पदक से संतोष करना पड़ा।  तरुणदीप राय, जयंत तालुकदार और राहुल बनर्जी की पांचवीं रैंकिंग की टीम ने सेमीफाइनल में कोरिया को हराकर उलटफेर किया था लेकिन फाइनल में उसे 219-221 से शिकस्त का सामना करना पड़ा।  अमेरिकी टीम में ब्रैडी एलिसन, जो फेनचिन और जेक कामिन्स्की शामिल थे।  महिला रिकर्व टीम चौथे स्थान पर रही जबकि कंपाउंड टीमें शुरुआती दौर में ही बाहर हो गई।  व्यक्तिगत स्पर्धाओं में भी भारतीय खिलाड़ियों ने निराश किया। सिर्फ रिकर्व निशानेबाज सीमा वर्मा ही क्वार्टरफाइनल में पहुंच सकी।  दीपिका कुमारी, एल बोम्बाल्य देवी और सीमा वर्मा की महिला रिकर्व टीम को कांस्य पदक प्ले आफ में जर्मनी की टीम के हाथों 202-209 से शिकस्त झेलनी पड़ी।